Document ID: 32013D0632

VYKONÁVACIE ROZHODNUTIE KOMISIE
z 30. októbra 2013,
ktorým sa potvrdzujú priemerné špecifické emisie CO2 a cieľové hodnoty špecifických emisií pre výrobcov osobných automobilov za kalendárny rok 2012 podľa nariadenia Európskeho parlamentu a Rady (ES) č. 443/2009
(Text s významom pre EHP)
(2013/632/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 8 ods. 5 druhý pododsek a článok 10 ods. 1,
keďže:
(1)
Komisia je povinná podľa článku 8 ods. 5 nariadenia (ES) č. 443/2009 potvrdiť každý rok priemerné špecifické emisie CO2 a cieľovú hodnotu špecifických emisií pre každého výrobcu osobných automobilov v Únii, ako aj pre každé združenie výrobcov vytvorené v súlade s článkom 7 ods. 1 uvedeného nariadenia. Na základe tohto potvrdenia Komisia určí, či výrobcovia a združenia dodržali požiadavky článku 4 uvedeného nariadenia.
(2)
Podľa článku 4 nariadenia (ES) č. 443/2009 sú cieľové hodnoty pre výrobcov a združenia záväzné s účinnosťou od roku 2012. Priemerné špecifické emisie výrobcov za rok 2012 sú vypočítané v súlade s druhým odsekom tohto článku a berú do úvahy 65 % nových automobilov od výrobcu zaregistrovaných v tomto roku.
(3)
Podrobné údaje, ktoré sa použijú na výpočet priemerných špecifických emisií a cieľových hodnôt špecifických emisií, sú uvedené v časti A bode 1 a časti C prílohy II k nariadeniu (ES) č. 443/2009 a sú založené na počte registrácií nových osobných automobilov v členských štátoch v priebehu predchádzajúceho kalendárneho roka. Údaje pochádzajú z osvedčení o zhode, ktoré vydali výrobcovia, alebo z dokumentov poskytujúcich rovnocenné informácie v súlade s článkom 3 ods. 1 nariadenia Komisie (EÚ) č. 1014/2010 (2).
(4)
Všetky členské štáty predložili Komisii údaje za rok 2012 v termíne do 28. februára 2013, tak ako je to uvedené v článku 8 ods. 2 nariadenia (ES) č. 443/2009. Ak z overenia údajov zo strany Komisie bolo zrejmé, že niektoré údaje chýbali alebo boli zjavne nesprávne, Komisia sa obrátila na dotknuté členské štáty a na základe dohody s týmito členskými štátmi údaje príslušne upravila alebo doplnila. Ak sa nedospelo k dohode s členským štátom, predbežné údaje tohto členského štátu neboli upravené.
(5)
Komisia 30. apríla 2013 uverejnila predbežné údaje a 85 výrobcom oznámila predbežné výpočty ich priemerných špecifických emisií CO2 v roku 2012 a ich cieľové hodnoty špecifických emisií v súlade s článkom 8 ods. 4 nariadenia (ES) č. 443/2009. Výrobcovia boli požiadaní, aby tieto údaje overili a informovali Komisiu o chybách do troch mesiacov od prijatia oznámenia v súlade s článkom 8 ods. 5 prvým pododsekom uvedeného nariadenia a článkom 9 ods. 3 nariadenia (EÚ) č. 1014/2010. Osem výrobcov prijalo tieto predbežné údaje bez úprav, 40 výrobcov predložilo do určeného záverečného termínu oznámenia o chybách.
(6)
V prípade 37 výrobcov, ktorí neoznámili chyby v súboroch údajov alebo odpovedali iným spôsobom, by sa predbežné údaje a predbežné výpočty priemerných špecifických emisií a cieľových hodnôt špecifických emisií mali potvrdiť bez úprav.
(7)
Komisia overila opravy oznámené výrobcami a príslušné zdôvodnenia vyjadrené prostredníctvom chybových kódov uvedených v článku 9 ods. 3 nariadenia (EÚ) č. 1014/2010 a súbor údajov bol vhodne upravený.
(8)
V prípade záznamov, ktoré výrobcovia označili chybovým kódom B stanoveným v článku 9 ods. 3 nariadenia (EÚ) č. 1014/2010, je potrebné zohľadniť skutočnosť, že výrobcovia nemôžu vhodne overiť ani opraviť dané záznamy v dôsledku chýbajúcich alebo nesprávnych identifikačných parametrov. Na hodnoty emisií CO2 a hmotnosť v týchto záznamoch by sa preto mal uplatniť prípustný počet chýb.
(9)
Prípustný počet chýb by sa mal vypočítať ako rozdiel medzi vzdialenosťami k cieľovej hodnote špecifických emisií vyjadrený ako priemerné emisie odpočítané od vypočítaných cieľových hodnôt špecifických emisií vrátane tých registrácií, ktoré nemožno overiť výrobcami, ako aj bez uvedených registrácií. Bez ohľadu na to, či je rozdiel kladný alebo záporný, prípustný počet chýb by mal vždy zmenšiť vzdialenosť k cieľovej hodnote výrobcu.
(10)
V súlade s článkom 10 ods. 2 nariadenia (ES) č. 443/2009 by sa výrobca mal považovať za spĺňajúceho cieľovú hodnotu špecifických emisií uvedenú v článku 4 uvedeného nariadenia, ak priemerné emisie uvedené v tomto rozhodnutí sú nižšie než cieľová hodnota špecifických emisií, vyjadrená ako negatívna vzdialenosť k cieľovej hodnote. Tam kde priemerné emisie prekračujú cieľovú hodnotu špecifických emisií, by sa mal uložiť poplatok za nadmerné emisie v súlade s článkom 9 nariadenia (ES) č. 443/2009, pokiaľ sa na uvedeného výrobcu nevzťahuje výnimka na tento cieľ, alebo tento výrobca nie je členom združenia v súlade s článkom 7 tohto nariadenia, kde uvedené združenie spĺňa cieľovú hodnotu špecifických emisií.
(11)
Priemerné špecifické emisie CO2 z nových osobných automobilov registrovaných v roku 2012, cieľové hodnoty špecifických emisií a rozdiel medzi týmito dvomi hodnotami by sa mali v súlade s tým potvrdiť,
PRIJALA TOTO ROZHODNUTIE:
Článok 1
Nasledujúce hodnoty v prílohe sú potvrdené pre každého výrobcu osobných automobilov a pre každé združenie výrobcov pre kalendárny rok 2012:
a)
cieľová hodnota špecifických emisií;
b)
priemerné špecifické emisie CO2 v prípade potreby upravené o príslušný prípustný počet chýb;
c)
rozdiel medzi hodnotami uvedenými v písmenách a) a b);
d)
priemerné špecifické emisie CO2 pre všetky nové osobné automobily v Únii;
e)
priemerná hmotnosť všetkých nových osobných automobilov v Únii.
Článok 2
Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
V Bruseli 30. októbra 2013

Labels: 8
1
20